หุ้นปิดลบ 8.97 จุด ตลาดไม่ดีหลัง JAS เจอถล่มขายกดดันหุ้นตัวอื่น
หุ้นไทย วันที่ 1 พ.ย.62 ดัชนีปิดตลาดที่ระดับ 1,592.52 จุด ลดลง 8.97 จุด (-0.56%) มูลค่าการซื้อขาย 48,451.84 ล้านบาท
1 พ.ย. 2562

หุ้นไทย วันที่ 1 พ.ย.62 ดัชนีปิดตลาดที่ระดับ 1,592.52 จุด ลดลง 8.97 จุด (-0.56%) มูลค่าการซื้อขาย 48,451.84 ล้านบาท
นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ กล่าวว่า ตลาดหุ้นไทยในช่วงบ่ายนี้ปรับตัวลงสวนทางตลาดต่างประเทศ โดยตลาดหุ้นในภูมิภาคเอเชีย และตลาดในยุโรปต่างปรับตัวขึ้นกัน
ทั้งนี้ บรรยากาศตลาดหุ้นไทยไม่ดี หลังจากที่หุ้น JAS ถูกขายออกมาอย่างหนัก ส่วนหนึ่งรับผลจากบล็อกเทรด ทำให้หุ้น JAS ปรับตัวลงแรง แล้วไปกดดันหุ้นตัวอื่นด้วย โดยเฉพาะหุ้นที่มีการเล่นบล็อกเทรดมากจะต้องระวัง นอกจากนี้ ในเชิงเทคนิคเมื่อดัชนีฯยังไม่ผ่านแนว 1,605 จุด นักลงทุนจึงยังมองตลาดฯเป็นขาลง
แนวโน้มสัปดาห์หน้า ต้องติดตามหลายปัจจัย ทั้งการทยอยประกาศผลประกอบการของบริษัทจดทะเบียนที่จะประกาศออกมามากในสัปดาห์หน้า การประชุมคณะกรรมการนโยบายการเงิน (กนง.) ในวันที่ 6 พ.ย.นี้ MSCI จะประกาศการปรับน้ำหนักลงทุนครั้งใหม่ ความคืบหน้าสงครามการค้าระหว่างสหรัฐฯ-จีน รวมถึงตัวเลขเศรษฐกิจต่าง ๆ ที่ยังต้องติดตาม
สัปดาห์หน้า นายถนอมศักดิ์ กล่าวว่า ตลาดฯคงจะแกว่งตัวในกรอบ โดยมีแนวรับ 1,580-1,570 จุด ส่วนแนวต้าน 1,605 จุด
5 หลักทรัพย์ที่มีมูลค่าการซื้อขายสูงสุด 
CPALL มูลค่าการซื้อขาย 5,058.15 ล้านบาท ปิดที่ 75.75 บาท ลดลง 2.25 บาท
ADVANC มูลค่าการซื้อขาย 2,271.24 ล้านบาท ปิดที่ 225.00 บาท ลดลง 4.00 บาท 
JAS มูลค่าการซื้อขาย 2,263.66 ล้านบาท ปิดที่ 4.38 บาท ลดลง 1.87 บาท
GPSC มูลค่าการซื้อขาย 2,213.28 ล้านบาท ปิดที่ 82.50 บาท เพิ่มขึ้น 0.25 บาท
PTT มูลค่าการซื้อขาย 1,386.79 ล้านบาท ปิดที่ 45.25 บาท ราคาไม่เปลี่ยนแปลง